ΑΠΟΦΑΣΗ ΤΟΥ ΠΡΩΤΟΔΙΚΕΙΟΥ (έβδομο τμήμα)
της 15ης Οκτωβρίου 2008
Υπόθεση T-160/04
Γεράσιμος Ποταμιάνος
κατά
Επιτροπής των Ευρωπαϊκών Κοινοτήτων
«Υπαλληλική υπόθεση – Έκτακτος υπάλληλος – Μη ανανέωση συμβάσεως ορισμένου χρόνου»
Αντικείμενο: Αίτημα ακυρώσεως της αποφάσεως της αρμόδιας για τη σύναψη των συμβάσεων εργασίας αρχής σχετικά με τη μη ανανέωση της συμβάσεως
εκτάκτου υπαλλήλου του προσφεύγοντος.
Απόφαση: Η προσφυγή απορρίπτεται. Ο Γεράσιμος Ποταμιάνος και η Επιτροπή φέρουν έκαστος τα δικαστικά τους έξοδα.
Περίληψη
1.      Υπάλληλοι – Προσφυγή – Προηγούμενη διοικητική ένσταση – Προθεσμίες – Έναρξη
(Κανονισμός Υπηρεσιακής Καταστάσεως των υπαλλήλων, άρθρο 90 § 1)
2.      Υπάλληλοι – Έκτακτοι υπάλληλοι – Πρόσληψη – Ανανέωση συμβάσεως ορισμένου χρόνου – Εξουσία εκτιμήσεως της διοικήσεως
(Καθεστώτος που εφαρμόζεται επί του Λοιπού Προσωπικού, άρθρα 8 και 47, εδ. 1)
1.      Μολονότι είναι αληθές ότι, συνήθως, μια σύμβαση παράγει τα αποτελέσματά
της αφότου υπογραφεί και, επομένως, η προθεσμία για
την εμπρόθεσμη υποβολή διοικητικής ενστάσεως κατά το άρθρο 90, παράγραφος 1, του Κανονισμού Υπηρεσιακής Καταστάσεως των υπαλλήλων
των Ευρωπαϊκών Κοινοτήτων (στο εξής: ΚΥΚ), πρέπει να υπολογισθεί από τον χρόνο της υπογραφής, η απόφαση περί μη ανανεώσεως
της συμβάσεως εκτάκτου υπαλλήλου συνιστά, πάντως, διαφορετική απόφαση από την εν λόγω σύμβαση και δύναται, βάσει αυτού, να
αποτελέσει το αντικείμενο διοικητικής ενστάσεως, και τυχόν προσφυγής, εντός των προβλεπομένων στον ΚΥΚ προθεσμιών.
(βλ. σκέψη 21)
Παραπομπή: ΠΕΚ, 11 Ιουλίου 2002, T‑137/99 και T‑18/00, Martinez Paramo κ.λπ. κατά Επιτροπής, Συλλογή Υπ.Υπ. 2002, σ. I‑A‑119
και II‑639, σκέψη 56
2.      Αν και το άρθρο 8 του Καθεστώτος που εφαρμόζεται επί του Λοιπού Προσωπικού προβλέπει τη δυνατότητα ανανεώσεως της συμβάσεως
εκτάκτου υπαλλήλου, δεν πρόκειται για δικαίωμα, αλλά για απλή δυνατότητα η οποία επαφίεται στην εκτίμηση της αρμόδιας αρχής.
Συγκεκριμένα, τα θεσμικά όργανα της Κοινότητας διαθέτουν ευρεία εξουσία εκτιμήσεως κατά την οργάνωση των υπηρεσιών τους, σε
σχέση με τις αποστολές που τους ανατίθενται, και κατά τον διορισμό, ενόψει των αποστολών αυτών, του προσωπικού το οποίο βρίσκεται
στη διάθεσή τους, υπό την προϋπόθεση, ωστόσο, ότι ο διορισμός αυτός γίνεται προς το συμφέρον της υπηρεσίας.
(βλ. σκέψη 30)
Παραπομπή: ΔΕΚ, 14 Ιουλίου 1983, 176/82, Nebe κατά Επιτροπής, Συλλογή 1983, σ. 2475, σκέψη 18· ΔΕΚ, 21 Ιουνίου 1984, 69/83,
Lux κατά Ελεγκτικού Συνεδρίου, Συλλογή 1984, σ. 2447, σκέψη 17